Document ID: /fineweb-2-swissfilter-quality_10-filterrobots/filtered/05602.jsonl.gz/23

Odluku da se nagrada odbije doneli su ministar obrazovanja Naftali Benet i ministar poljoprivrede Uri Ariel u dogovoru s kabinetom premijera Benjamina Netanjahua u sklopu koraka koje Izrael preduzima protiv Uneska.
Agencija je u avgustu saopštila da će nagraditi Volkani centar koji je istraživačka ruka Ministarstva poljoprivrede i ruralnog razvoja, za doprinos istraživanju u oblasti prirodnih nauka.
„Institut je uspešno razvio inovacije i najnovije metodologije u poljoprivrednom istraživanju s praktičnim primenama, kao i kapacitet izgradnje programa za promovisanje obezbeđenja hrane u sušnim, polusušnim i pustinjskim predelima, doprinoseći ljudskoj dobrobiti”, navela je tadašnja generalna direktorka Uneska Irina Bokova u obrazloženju odluke.
Međutim, Izrael je odlučio da ne prisustvuje dodeli nagrada Uneska za prirodne nauke, koja će biti održana za dve nedelje u Ekvatorijalnoj Gvineji.
„Nema sumnje da Institut Volkani i njegovi istraživači zaslužuju nagrade i priznanja, ali ne od organizacije koja je ranije podržavala političke rezolucije protiv Izraela”, rekao je neimenovani izraelski zvaničnik, objasnivši da nagrada ne može da služi kao smokvin list da se legitimizuju političke rezolucije te organizacije koje nanose štetu državi Izrael.
Takođe je rekao da nije namera Izraela da porekne nagradu i međunarodno priznanje instituta koji to zaslužuje, ali nagradu neće primiti samo da bi legitimizovao Unesko.
Predsednik SAD Donald Tramp je nedavno odlučio da se njegova zemlja povuče iz Uneska zbog neobjektivnosti prema Izraelu, a Izrael razmatra svoje članstvo u agenciji.
Premijer Netanjahu je dao instrukcije Ministarstvu spoljnih poslova da se pripremi povlačenje. Izraelski mediji navode da to znači da se takav potez ne planira u narednoj godini.